SKRIFTLIG FORESPØRGSEL E-0518/03

af Miet Smet (PPE-DE) til Rådet

(24. februar 2003)

Om: Kvinders rettigheder i Kenya

Samarbejdet mellem Den Europæiske Union og Kenya foregår på grundlag af AVS-EF-partnerskabet. I Cotonou-aftalen, som skitserer de generelle rammer for AVS-EU-forbindelserne de kommende 20 år, giver de to parter gentagne gange udtryk for, at de går ind for at respektere menneskerettighederne og ligestille kvinder og mænd.

Til trods for at Kenya støtter disse principper, respekteres kvinders rettigheder ikke altid i Kenya. Det spanske presseagentur EFE skriver, at det i Kenya stadig er meget udbredt, at piger og kvinder udsættes for genital lemlæstelse.

Har EU allerede reageret på disse grove krænkelser af kvinders rettigheder? Agter EU i benægtende fald at reagere på disse krænkelser?

Er der fastsat en mekanisme til systematisk kontrol med og gennemtvingelse af respekt for kvinders rettigheder i Kenya? Og er der skabt mulighed for at suspendere samarbejdet mellem Kenya og EU, såfremt kvinders rettigheder i dette land og mere generelt menneskerettighederne hele tiden krænkes?

Vil EU i benægtende fald fremover sørge for at skabe sådanne muligheder?

Såfremt kontrol med og aftvingelse af respekt for kvinders rettigheder er lagt i faste rammer og det eventuelt er vedtaget at suspendere samarbejdet mellem Kenya og EU, gælder dette da for alle lande, som har undertegnet Cotonou-aftalen?

Svar

(22. juli 2003)

EU er bekendt med den udbredte praksis med kvindelig omskæring i afrikanske lande. EU tager denne umenneskelige praksis i Kenya op i forbindelse med krænkelserne af menneskerettighederne i den politiske dialog med Kenya.

Den Europæiske Union vil benytte den politiske dialog med Kenya til at inddrage kvinders rettigheder i Kenya og tilskynder til, at umenneskelig eller nedværdigende behandling afskaffes, samt til at indskærpe, at der bør ske yderligere fremskridt på menneskerettighedsområdet, og navnlig at den menneskelige værdighed bør respekteres fuldt ud, især for kvinder. I forbindelse med denne dialog vil Kenyas regering blive mindet om sine forpligtelser i henhold til konventionen om afskaffelse af alle former for diskrimination imod kvinder (CEDAW), og at disse forpligtelser og tilsagn skal omsættes til national lovgivning og praksis.

Desuden lægger EU stor vægt på civilsamfundets rolle og støtter navnlig menneskerettigheds- og andre ikke-statslige organisationer, der er aktive på dette område, som det blev demonstreret på dette års konference i anledning af den internationale kvindedag, der blev afholdt af Kommissionen.

Som påpeget i forespørgslen finder samarbejdet mellem EU og Kenya sted inden for rammerne af AVS-EF-partnerskabsaftalen, som blev undertegnet den 23. september 2000 i Cotonou. Respekt for alle menneskerettigheder og grundlæggende frihedsrettigheder er et væsentligt element i denne aftale, jf. aftalens artikel 9. Artikel 96 i Cotonou-aftalen åbner mulighed for, at aftalens parter kan indlede konsultationer, når en part har misligholdt en forpligtelse med hensyn til f.eks. respekten for menneskerettighederne. Disse konsultationer finder sted, hvis den politiske dialog har slået fejl. Hvis konsultationerne afvises eller slår fejl, kan der træffes relevante foranstaltninger, som kan indebære, at udviklingssamarbejdet suspenderes.

Endelig vil det ærede parlamentsmedlem være bekendt med, at Rådet i øjeblikket efter den fælles beslutningsprocedure med Europa-Parlamentet drøfter et forslag til en forordning om bistand til politikker og aktioner vedrørende reproduktiv og seksuel sundhed og rettigheder i udviklingslande, som, når den bliver gennemført, vil bidrage til forbedring af kvinders situation også i Kenya.